Σχολή Μονίμων Υπαξιωματικών Ναυτικού

Η Σχολή Μονίμων Υπαξιωματικών Ναυτικού (Σ.Μ.Υ.Ν.) αποτελεί Ανώτερη Στρατιωτική Σχολή Υπαξιωματικών (ΑΣΣΥ), το οποίο οργανώνεται και λειτουργεί σύμφωνα με τον οργανισμό του, παρέχοντας ισότιμη εκπαίδευση και χορηγώντας ισότιμα πτυχία με τα ομότιμα ιδρύματα του Κράτους, στον τομέα της ανώτερης εκπαίδευσης.

Στη Σχολή Μονίμων Υπαξιωματικών Ναυτικού εισάγονται απόφοιτοι Λυκείου μέσω των Πανελληνίων εξετάσεων αφού προηγουμένως έχουν περάσει επιτυχώς προκαταρκτικές εξετάσεις (Υγειονομικά - Αθλητικά - Ψυχοτεχνικά) ανάλογες των άλλων Στρατιωτικών Σχολών. Οι υποψήφιοι μαθητές θα πρέπει να μην έχουν υπερβεί το 21ο έτος της ηλικίας τους. Σ' αυτήν εκπαιδεύονται οι μελλοντικοί μόνιμοι Υπαξιωματικοί του Πολεμικού Ναυτικού για να αποκτήσουν την αναγκαία θεωρητική και πρακτική εκπαίδευση, καθώς και τεχνική κατάρτιση ώστε μετά την αποφοίτηση τους να είναι ικανοί να ανταποκριθούν στα καθήκοντα της ειδικότητάς των.

Η φοίτηση είναι 3ετής και παρέχει στρατιωτική και ακαδημαϊκή μόρφωση. Συγχρόνως επιδιώκεται να προσδοθούν στους Δοκίμους Υπαξιωματικού οι απαραίτητες στρατιωτικές και ναυτικές αρετές. Κατά τη διάρκεια της φοίτησης οι Δόκιμοι συμμετέχουν κάθε μήνα σε μικρά εκπαιδευτικά ταξίδια (1-3 ημέρες) σε ελληνικά λιμάνια. Κάθε καλοκαίρι πραγματοποιείται ένα εκπαιδευτικό ταξίδι που διαρκεί ένα μήνα περίπου, σε λιμάνια της Μεσογείου και της Μαύρης Θάλασσας.

Οι Δόκιμοι αποφοιτούν με το βαθμό του Κελευστή. Οι Yπαξιωματικοί που αποφοιτούν από τη Σχολή σταδιοδρομούν σαν μόνιμα στελέχη του Π.Ν μέχρι το βαθμό του Αντιπλοιάρχου και του Πλοιάρχου όσοι κατέχουν πτυχίο ΑΕΙ.

Ιστορικό 

Η παρουσία της Σχολής είναι στενά συνδεδεμένη με την Ιστορία και την Παράδοση του Πολεμικού Ναυτικού. Η πρώτη προσπάθεια για τη σύσταση Σχολείου Ναυτοπαίδων έγινε με το Διάταγμα της 17ης Μαρτίου 1879, το οποίο όριζε ότι "...το πλήρωμα του πάρωνος "ΑΘΗΝΑ" εξοπλιζόμενου μετά την αποπεράτωση της επισκευής αυτού, όπως χρησιμεύσει αυτού ως σχολείον υπαξιωματικών, ναυτών και παίδων...".

Έκτοτε, η Σχολή εμφανίζεται και λειτουργεί μέχρι και σήμερα, με διάφορες κατά καιρούς ονομασίες
το 1887, που εμφανίζεται για πρώτη φορά με την ονομασία "Κεντρικό Προγυμναστήριο", στον Πόρο. 
το 1888, συστήθηκε στη Θωρακοβάριδα Βασίλισσα Όλγα, το "Σχολείο Ναυτοπαίδων". 
από το 1909 έως το 1924, το Σχολείο Ναυτοπαίδων μετεγκαταστάθηκε στις εγκαταστάσεις του "Κεντρικού Προγυμναστηρίου" στον Πόρο.
από το 1920 ιδρύεται στο Ναύσταθμο Σαλαμίνας η "Σχολή Τεχνιτών".
το 1924, μετονομάσθηκε σε "Σχολή Δοκίμων Υπαξιωματικών" (Σ.Δ.Υ.). 
το 1936, καταργήθηκε η "Σχολή Δοκίμων Υπαξιωματικών" (Σ.Δ.Υ.) και λειτούργησε και πάλι η "Σχολή Ναυτοπαίδων".
από το 1941 έως το 1945 σταματάει η λειτουργία της λόγω πολέμου. 
τον Απρίλιο του 1945, η Σχολή ξαναλειτουργεί ως "Βασιλικό Προγυμναστήριο Πόρου" (ΒΠ ΠΟΡΟΣ). 
το 1948, το ΒΠ ΠΟΡΟΣ μετονομάσθηκε σε "Κέντρο Εκπαιδεύσεως Πόρος" (ΚΕ ΠΟΡΟΣ) και 
το 1969, μετονομάζεται σε "Σχολή Δοκίμων Υπαξιωματικών Ναυτικού" (Σ.Δ.Υ.Ν.), με έδρα τον Πόρο.
το 1970 η Σχολή Τεχνιτών (στο ΝΣ), μετονομάζεται σε "Σχολή Δοκίμων Υπαξιωματικών Τεχνιτών Ναυτικού" (ΣΔΥΤΕΝ),
το 1980 η Σχολή Τεχνιτών μετονομάζεται σε "Κέντρο Εκπαίδευσης Τεχνιτών" (ΚΕΤΕΧ) 
το 1984 η Σχολή Τεχνιτών μετονομάζεται σε "Κέντρο Εκπαίδευσης Σακίπης" (ΚΕΣΑΚ). 
την 18 Δεκεμβρίου 1981, η ΣΔΥΝ μετονομάζεται στην σημερινή της ονομασία, ως "Σχολή Μονίμων Υπαξιωματικών Ναυτικού" (Σ.Μ.Υ.Ν.), με έδρα τον Πόρο, 
στις 13 Αυγούστου 1991, η έδρα της Σχολής μεταφέρθηκε στο Κέντρο Εκπαιδεύσεως Παλάσκας (ΚΕ ΠΑΛ), στην περιοχή Σκαραμαγκάς, στο οποίο λειτουργεί μέχρι σήμερα. 
στις 5 Αυγούστου 2000 καταργείται το "Κέντρο Εκπαίδευσης Σακίπης" (ΚΕΣΑΚ).

Η Σ.Μ.Υ.Ν. παραμένει ως η ενιαία και μοναδική παραγωγική Σχολή Μονίμων Υπαξιωματικών του Πολεμικού Ναυτικού, για το σύνολο των ειδικοτήτων τους.

Οργάνωση - Δομή 

Η γενική διάρθρωση της οργάνωσης της Σχολής Μονίμων Υπαξιωματικών Ναυτικού (Σ.Μ.Υ.Ν.), έχει την ακόλουθη δομή προκειμένου να ανταποκριθεί στην ιδιαιτερότητα της λειτουργίας της, ως Ναυτική Υπηρεσία και ως Ακαδημαϊκό Ίδρυμα της Ανώτερης Τριτοβάθμιας Εκπαίδευσης :

Διοικητής
Επιτελείο
Οι δραστηριότητες του Επιτελείου, διακρίνονται σε δύο κυρίους τομείς, με τις ακόλουθες γενικές αρμοδιότητες:

Τη διοίκηση και εκπαίδευση των Δοκίμων.
Τη λειτουργία της ΣΜΥΝ ως Ν. Υπηρεσία.

Συμβούλιο Αξιωματικών Επιτηρητών
Εκπαιδευτικό Συμβούλιο
Διδακτικό Προσωπικό
Δόκιμοι Υπαξιωματικοί

Ειδικότητες και Εξειδικεύσεις των Δοκίμων Υπαξιωματικών (σήμερα) 

Μετά την αποφοίτηση και ορκωμοσία, οι Νέοι Κελευστές συνεχίζουν για 9 μήνες εκπαίδευση στην Διοίκηση Φρεγατών : 
 5 μήνες σε μαθήματα εξειδίκευσης (Σεπτέμβριο έως Φεβρουάριο) με επισκέψεις σε Πολεμικά Πλοία
 4 μήνες σε πρακτική εξάσκηση της ειδικότητάς τους (Μάρτιο έως Ιούνιο).

Οι θέσεις της κάθε Εξειδικεύσεως  καθορίζονται από το ΓΕΝ, σύμφωνα με τις ανάγκες της Υπηρεσίας.
Οι ειδικότητες των Δοκίμων Υπαξιωματικών της ΣΜΥΝ κατανέμονται σε τέσσερα Πεδία γνωστικών αντικειμένων: 
Πρώτο (Α΄), Δεύτερο (Β΄), Τρίτο (Γ΄) και Τέταρτο (Δ΄) τα οποία περιλαμβάνουν τις παρακάτω ειδικότητες:
Πεδίο Α΄ : Διοίκησης και Διαχείρισης [Διαχειριστής]
Πεδίο Β΄ : Ναυτικών Επιχειρήσεων [ Αρμενιστής ,  Επιχειρήσεων / Επικοινωνιών]
Πεδίο Γ΄ : Ναυτικών Όπλων [Τεχνικός Όπλων]
Πεδίο Δ΄ : Τεχνολογικών Εφαρμογών [Ηλεκτρολόγος,  Τεχνικός Μηχανολογικών Συστημάτων, Τεχνικός Ηλεκτρονικών Συστημάτων, Ηλεκτρονικός Υπολογιστών και Δικτύων.]

Εκπαίδευση 
Η Σχολή Μονίμων Υπαξιωματικών Ναυτικού, ανήκει στην Ανώτερη Βαθμίδα της Τριτοβάθμιας Εκπαίδευσης. Ο κύκλος σπουδών είναι τριετής και περιλαμβάνει για κάθε εκπαιδευτικό έτος, τη χειμερινή και τη θερινή περίοδο, κατά τις οποίες παρέχονται στους Δόκιμους Υπαξιωματικούς, όλες οι αναγκαίες Ακαδημαϊκές και Πρακτικές γνώσεις, καθώς και η Στρατιωτική και Ναυτική Εκπαίδευση, που καθιστούν τους αποδιδόμενους Υπαξιωματικούς ικανούς να αντεπεξέλθουν στα καθήκοντά τους.

Διάρθρωση της Εκπαίδευσης 
Η διάρθρωση της παρεχόμενης Ακαδημαϊκής εκπαίδευσης, περιλαμβάνει:
 τη Βασική Θεωρητική Εκπαίδευση, στη διάρκεια της οποίας οι Δόκιμοι Υπαξιωματικοί ανεξαρτήτως ειδικότητας, διδάσκονται "Βασικά Θεωρητικά Μαθήματα",
 την Ειδική Θεωρητική Εκπαίδευση, στη διάρκεια της οποίας, οι Δόκιμοι Υπαξιωματικοί εκπαιδεύονται σε θέματα της ειδικότητάς των, σύμφωνα με τους αντίστοιχους Κανονισμούς Εκπαιδεύσεως,
την Πρακτική Εκπαίδευση σε εργαστήρια, συνεργεία του Ναυστάθμου και σε Πολεμικά Πλοία, για τα αντικείμενα της ειδικότητάς τους.

Χειμερινή περίοδος 
Στη Χειμερινή περίοδο τα διδασκόμενα μαθήματα στη σχολή χωρίζονται σε δύο (2) κατηγορίες τα Γενικά και τα Ειδικά.

Τα Γενικά μαθήματα διδάσκονται σε όλους τους σπουδαστές της Σ.Μ.Υ.Ν., ανεξάρτητα από την ειδικότητα τους. Τα Ειδικά μαθήματα διδάσκονται σε κάθε μία από τις ειδικότητες, στις οποίες κατανέμονται οι σπουδαστές της Σ.Μ.Υ.Ν. 

Επιπρόσθετα κατά τη διάρκεια της χειμερινής εκπαιδευτικής περιόδου, εκτελούνται εκπαιδευτικοί πλόες διήμερης ή τριήμερης διάρκειας, μια φορά τον μήνα, με Πολεμικά Πλοία του Στόλου. Τους Δόκιμους Υπαξιωματικούς συνοδεύουν στα ταξίδια αξιωματικοί και υπαξιωματικοί της Σχολής.

Θερινή Περίοδος 
Κατά τη διάρκεια της Θερινής Εκπαιδευτικής Περιόδου, οι σπουδαστές Σ.Μ.Υ.Ν. παρακολουθούν μαθήματα Ελέγχου Βλαβών (Ε/Β) και στη συνέχεια επιβαίνουν σε Πολεμικό Πλοίο ή Πλοία, προκειμένου να πραγματοποιήσουν το Θερινό Εκπαιδευτικό Πλου (Θ.Ε.Π.), διάρκειας ενός μηνός περίπου. 
Η βαθμολογία των μαθημάτων Ε/Β συμπεριλαμβάνεται σε αυτή των μαθημάτων του Θ.Ε.Π. 
Κατά τη διάρκεια του Θ.Ε.Π. οι σπουδαστές Σ.Μ.Υ.Ν. εκπαιδεύονται θεωρητικά και πρακτικά και η τελική βαθμολογία σε κάθε μάθημα, όπως αυτό καθορίζεται στον οικείο Κανονισμό Εκπαίδευσης, λαμβάνεται από εξέταση γραπτή, προφορική ή πρακτική, μετά την ολοκλήρωση της ύλης κάθε μαθήματος.

Παράλληλα με την Ακαδημαϊκή Εκπαίδευση, παρέχεται στους Δοκίμους Υπαξιωματικούς θεωρητική και πρακτική, Ναυτική και Στρατιωτική Εκπαίδευση, με σκοπό τη γνώση της ναυτικής τέχνης, την εξοικείωση με το ναυτικό περιβάλλον, αλλά και την ανάπτυξη στρατιωτικών γνώσεων και αρετών.

Διακριτικά Βαθμών

Εξέλιξη 
 Οι σπουδαστές-τριες της Σχολής μετά από 3ετή επιτυχή φοίτηση, αποφοιτούν με το βαθμό του Κελευστή.
 Ο ελάχιστος χρόνος παραμονής σε κάθε βαθμό που χρειάζεται για την προαγωγή τους και εφόσον συντρέχουν οι λοιπές νόμιμες προϋποθέσεις είναι:
 Κελευστής ...δύο (2) χρόνια. 
 Επικελευστής ...τρία (3) χρόνια. 
 Αρχικελευστής ...έξι (6) χρόνια.
 Ανθυπασπιστής ...τέσσερα (4) χρόνια ή 15 χρόνια συνολικής στρατιωτικής υπηρεσίας από την κατάταξή τους στη Σ.Μ.Υ.Ν., εκ των οποίων δυο χρόνια στο βαθμό του Ανθυπασπιστού.

Μετά την προαγωγή τους στο βαθμό του Σημαιοφόρου μπορούν να εξελιχθούν μέχρι και το βαθμό του Πλοίαρχου (με την Συμπλήρωση 40 ετών υπηρεσίας, συμπεριλαμβανομένων κι εκείνων που το έτος 2012 είχαν λιγότερα από 25 έτη υπηρεσίας) και ως «Ευδοκίμως τερματίσαντες τη σταδιοδρομίας τους», σύμφωνα με τις διατάξεις του Νόμου 3883/2010 και για όσους το 2012 είχαν πάνω από 25 χρόνια σύμφωνα με τον Νόμο 2439/1996, και να αποστρατευθούν με σύνταξη τα 2/3 της διαφοράς του βασικού μισθού του Αρχιπλοιάρχου.

Στατιστικά
Από την ίδρυση της Σ.Μ.Υ.Ν. (18-12-1981) μέχρι και την μεταφορά της στην περιοχή Σκαραμαγκά (13-8-1991) η φοίτηση ήταν 10 μήνες. Από το Ακαδημαϊκό Εκπαιδευτικό έτος 1991 η φοίτηση έγινε 2ετής και από το 2016 έγινε 3ετής.
Η 4η Σειρά (1984-1985) της Σ.Μ.Υ.Ν. θεωρείται στατιστικά "Η πιο ΠΑΡΑΓΩΓΙΚΗ Σειρά που έχει Αποφοιτήσει από τη Σχολή Μονίμων Υπαξιωματικών Ναυτικού", με 400 Εισαχθέντες και 399 Αποφοιτήσαντες (1 Αποχώρησις/ποσοστό 0,3%).

Φωτογραφικό Αρχείο

Παραπομπές

Βιβλιογραφία 
 «Ιστορικό Φωτογραφικό Λεύκωμα Σχολής Ναυτοπαίδων-ΣΔΥΝ-ΣΜΥΝ 1946-2000», Ελευθερίου Σφακτού
 «ΠΟΡΟΣ Ναύσταθμος & Εκπαιδευτήριο του πολεμικού Ναυτικού», Ιωάννης Γ. Ρούσκας

Εξωτερικοί σύνδεσμοι 

 Ιστοσελίδα Σ.Μ.Υ.Ν. 
 Εγκαταστάσεις Σχολής Σ.Μ.Υ.Ν. (Φωτό) 
 Στολές Πολεμικού Ναυτικού 
 Οργανισμός Σχολής Μονίμων Υπαξιωματικών Ναυτικού Προεδρικό Διάταγμα 66/2017 (26 Ιουνίου 2017)

Ελληνικό Πολεμικό Ναυτικό
Τεχνολογικά Εκπαιδευτικά Ιδρύματα
Στρατιωτικές σχολές στην Ελλάδα
Πόρος
Εκπαίδευση στην Αττική